Talle vas vir Soweto-plunderyDie foto is in Snake Park geneem. Foto: @DeliciousMello op Twitter. Altesaam 39 mense is tot dusver in hegtenis geneem in verband met plundery en openbare geweld in Soweto, Johannesburg. Die geweld het uitgebreek nadat ŉ uitlander na bewering Maandag ŉ tiener in Snake Park doodgeskiet en ŉ ander een gewond wat sy winkel beroof het. The Star het die tiener wat dood geskiet is, as Mthetheleli Siphiwe Mahori (14) geïdentifiseer. Lt. Kay Makhubela, polisiewoordvoerder, het gesê 29 van die 39 mense is Woensdag in hegtenis geneem nadat hulle uitlanders se winkels in Snake Park en Braamfischerville geplunder het. Hy het gesê lede van die gemeenskap het regdeur die aand die misdrywe gepleeg en meer inhegtenisnemings kan verwag word. Die foto is in Snake Park geneem. Foto: @DeliciousMello op Twitter. Drie Somaliërs is ook in hegtenis geneem vir die besit van ongelisensieerde vuurwapens en vervalste identiteitsdokumente. “Hulle het op lede van die gemeenskap losgebrand toe die gemeenskap hulle aangeval het en hul winkels wou plunder. Die skare het daarop aangedring dat hulle die gebied moet verlaat,” het Makhubela bygevoeg. Onrus het daarna na Braamfischerville, Mapetla, Dobsonville, Emdeni, Zola en Protea Glen uitgebrei. Verskeie uitlanders het reeds uit die gebied gevlug. Die foto is in Snake Park geneem. Foto: @DeliciousMello op Twitter.